CELEX: 32017D0721
Language: ro
Date: 2017-04-20 00:00:00
Title: Decizia de punere în aplicare (UE) 2017/721 a Comisiei din 20 aprilie 2017 privind prelungirea măsurii luate de Suedia referitoare la punerea la dispoziție pe piață și utilizarea produsului biocid VectoBac 12AS în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului [notificată cu numărul C(2017) 2435]

22.4.2017   
            
            
               RO
            
            
               Jurnalul Oficial al Uniunii Europene
            
            
               L 106/12
            
         DECIZIA DE PUNERE ÎN APLICARE (UE) 2017/721 A COMISIEI
   din 20 aprilie 2017
   privind prelungirea măsurii luate de Suedia referitoare la punerea la dispoziție pe piață și utilizarea produsului biocid VectoBac 12AS în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului
   
      
         [notificată cu numărul C(2017) 2435]
      
   
   (Numai textul în limba suedeză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 55 alineatul (1) al treilea paragraf,
   întrucât:
   
               (1)
            
            
               La 6 septembrie 2016, Suedia a adoptat o decizie în conformitate cu articolul 55 alineatul (1) primul paragraf din Regulamentul (UE) nr. 528/2012, pentru a permite, până la 5 martie 2017, punerea la dispoziție pe piață și utilizarea produsului biocid VectoBac 12AS pentru controlul înmulțirii insectelor hematofage, Chironomidae, în mai multe stații de epurare a apei din Suedia (denumită în continuare „măsura”).
            
         
               (2)
            
            
               La 28 octombrie 2016, Comisia a primit o cerere motivată din partea Suediei, în conformitate cu articolul 55 alineatul (1) al treilea paragraf din Regulamentul (UE) nr. 528/2012, pentru a prelungi măsura. Cererea motivată s-a bazat pe argumentul că VectoBac 12AS este esențial pentru controlul insectelor hematofage în contextul special al stațiilor de epurare a apei din Suedia.
            
         
               (3)
            
            
               VectoBac 12AS conține Bacillus thuringiensis subsp. israelensis serotipul H14, tulpina AM65-52 ca substanță activă pentru utilizarea în tipul de produse 18, definit în anexa V la Regulamentul (UE) nr. 528/2012. În conformitate cu informațiile furnizate de Suedia, prelungirea măsurii este necesară pentru a proteja lucrătorii de la stațiile de epurare a apei. Informațiile în cauză au indicat o expunere profesională pe termen lung la un număr mare de insecte hematofage adulte, iar o posibilă sensibilizare poate cauza apariția astmului și a unor reacții alergice, care pot duce la anafilaxie în cazurile mai grave.
            
         
               (4)
            
            
               Suedia a declarat că în trecut au fost acordate mai multe aprobări pentru utilizarea VectoBac 12AS în cadrul unor teste de cercetare. Rezultatele acestor teste au arătat că metodele alternative, inclusiv metodele fizice, nu au oferit soluții adecvate pentru a controla insectele hematofage în mod eficient. Pe de altă parte, ținând seama de nevoile specifice ale stațiilor de epurare a apei, alte produse biocide s-au dovedit a fi inadecvate în ceea ce privește aplicarea și eficiența.
            
         
               (5)
            
            
               Întrucât lipsa unui control adecvat al insectelor hematofage, care nu pot fi combătute prin alte mijloace, ar putea genera un pericol pentru sănătatea publică, este adecvat să se permită Suediei să prelungească măsura în anumite condiții.
            
         
               (6)
            
            
               Măsura prevăzută în prezenta decizie este conformă cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Suedia poate prelungi, pentru o perioadă totală de maximum 550 de zile, măsura privind punerea la dispoziție pe piață și utilizarea produsului biocid VectoBac 12AS pentru controlul insectelor hematofage în stațiile de epurare a apei și sub supravegherea autorității competente.
   Articolul 2
   Prezenta decizie se adresează Regatului Suediei.
   
      Adoptată la Bruxelles, 20 aprilie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 167, 27.6.2012, p. 1.